# 

# Р Е П У Б Л И К А Б Ъ Л Г А Р И Я

# М И Н И С Т Е Р С К И С Ъ В Е Т

## Проект

**П о с т а н о в л е н и е №**

**от 2016 г.**

**За изменение и допълнение на Наредбата за пенсиите и осигурителния стаж,** приета с Постановление № 30 на Министерския съвет от 2000 г. (обн., ДВ, бр. 21 от 2000 г.; изм. и доп., бр. 43, 61 и 81 от 2000 г., бр. 36 от 2001 г., бр. 19 от 2002 г.; попр., бр. 21 от 2002 г.; доп., бр. 74 от 2002 г.; Решение № 7581 на Върховния административен съд от 2002 г. - бр. 76 от 2002 г.; Решение № 11701 на Върховния административен съд от 2002 г. - бр. 119 от 2002 г.; изм. и доп., бр. 19 от 2003 г., бр. 25 и 68 от 2004 г., бр. 24 от 2005 г., бр. 48 от 2006 г., бр. 15 от 2007 г., бр. 17 от 2008 г., бр. 1, 16, 79, 84 и 87 от 2009 г., бр. 2 от 2010 г. и бр. 13 от 2011 г., бр. 16 и бр. 80 от 2012 г., изм. и доп. бр. 33 от 2013 г., изм., бр. 62 от 2013 г., изм. и доп. бр. 23 от 2014 г., бр. 19 от 2015 г. изм., бр. 40 от 2015 г. и бр. 17 от 2016г.)

**МИНИСТЕРСКИЯТ СЪВЕТ**

**ПОСТАНОВИ:**

**§ 1.** В чл. 92 се правят следните изменения и допълнения:

1. Алинеи 2, 3 и 4 се изменят така:

„(2) За компенсиране на разходите за изплащане на пенсии чрез пощенските станции, Националният осигурителен институт превежда авансово въз основа на данъчна фактура до 7-мо число на месеца на дружеството, натоварено с извършването на обществената услуга на територията на цялата страна, парична сума в размер равен на 1/12 част от компенсацията за предходната година.

(3) В срок до 31 май на текущата година дружеството по ал. 2 изготвя и представя на министъра на транспорта, информационните технологии и съобщенията обобщен годишен доклад за действително направените нетни разходи, разходите за инвестиции и разумната печалба, за извършване на обществената услуга по изплащане на пенсии през предходната година, определени в съответствие с изискванията на механизма посочен в приложение към Наредбата. Докладът съдържа и размера на исканата компенсация за наличието на несправедлива финансова тежест, определена съгласно приложението към наредбата.

(4) Министърът на транспорта, информационните технологии и съобщенията ежегодно назначава независим одитор за проверка за съответствие на представения доклад и поискания размер по ал. 3 с изискванията на механизма, посочен в приложение към Наредбата. Разходите за одита се поемат ежегодно от Националния осигурителен институт, чрез извършване на трансфер към бюджета на Министерството на транспорта, информационните технологии и съобщенията.“

1. Създават се нови ал. 5-11:

„(5) В срок до три месеца от представяне на обобщения годишен доклад, министърът на транспорта, информационните технологии и съобщенията, въз основа на мотивиран доклад на одитора със заповед определя размера на компенсацията, дължима за извършване на обществената услуга по изплащане на пенсии чрез пощенските станции, за предходната година.“

(6) Компенсацията за извършване на обществената услуга по изплащане на пенсии чрез пощенските станции не може да надвишава размера, определен в чл. 2, параграф 1, буква “а” от Решение 2012/21/EC на Европейската комисия от 20 декември 2011 г. относно прилагането на чл. 106, параграф 2 от Договора за функционирането на Европейския съюз за държавната помощ под формата на компенсация за обществена услуга, предоставена на определени предприятия, натоварени с извършването на услуги от общ икономически интерес (ОВ, L 7, 11.01.2012 г.), наричано по-нататък "Решение 2012/21/ЕС" - левовата равностойност на 15 милиона евро без ДДС.

(7) В случай че е установен размер над 15 млн. евро без ДДС компенсацията подлежи на нотифициране на държавна помощ и не се изплаща преди получаване на положително решение от Европейската комисия. В тези случаи, министърът на транспорта, информационните технологии и съобщенията публикува на интернет страницата на министерството информация за размера на помощта, предоставена на дружеството, на годишна основа след одобрение от Европейската комисия.

(8) Министърът на транспорта, информационните технологии и съобщенията в хода на бюджетната процедура представя заповедта по ал. 5 и документите въз основа на които е издадена на министъра на финансите и на управителя на Националния осигурителен институт с предложение за включване на размера на компенсацията в проекта на закона за бюджета на държавното обществено осигуряване за следващата година.

(9)При условие, че окончателния размер на компенсацията превишава получените средства по ал. 2, Националният осигурителен институт в едномесечен срок от получаване на заповедта по ал. 5 доплаща разликата.

(10) В случай, че получените средства по ал. 2 превишават размера на компенсацията с не повече от 10 %, размерът на превишението се приспада пропорционално от размера на компенсацията до края на текущата година.

(11) В случай, че получените средства по ал. 2 превишават размера на компенсацията с повече от 10 %, пълният размер на превишението се възстановява от дружеството на Националния осигурителен институт в едномесечен срок от издаването на заповедта по ал. 5.“

1. Досегашните ал. 5 и 6 стават съответно ал. 12 и 13.

**§2.** Създава се чл. 92а:

„(1) Размерът на компенсацията за извършване на обществената услуга на територията на цялата страна по изплащане на пенсии чрез пощенските станции, необходима за покриване на сумата на извършените нетни разходи, включително размер на разумна печалба и разходите за инвестиции, свързани с дейността се определя по механизъм, посочен в приложение към Наредбата. Прилагането на механизма се извършва при спазване изискванията на Решение 2012/21/ЕС.

(2) Нетните разходи представляват разлика между нетните разходи, при работа със задължение за изплащане на пенсиите и нетните разходи при работа без задължение за изплащане на пенсиите и сe изчисляват по механизма, посочен в приложение към наредбата.

(3) Разходите за инвестиции, пряко или косвено свързани с извършване на услугата от общ икономически интерес се отнасят пряко или се преразпределят на база фактическото им участие в процесите по предоставянето на услугата.

(4) Министърът на транспорта, информационните технологии и съобщенията осъществява контрол върху цялостния процес на компенсиране с цел недопускане на свръхкомпенсиране на дружеството при осъществяване на обществената услуга по изплащане на пенсии. В случай че са констатирани несъответствия министърът на транспорта, информационните технологии и съобщенията издава съответните предписания.“

**§3.** Създава се чл. 92б:

„(1) Извършването на обществената услуга на територията на цялата страна по изплащане на пенсии чрез пощенските станции се възлага на „Български пощи” ЕАД (дружеството) за срок от 10 години, считано от 01.07.2016 г.

(2) Дейността по изплащане на пенсии се осъществява при спазване на разпоредбите на Решение 2012/21/EC.

(3) Изпълнението на задължението по ал. 1 подлежи на редовна проверка от Националния осигурителен институт.“.

**§ 4.** Създава се Приложение към чл. 92, ал. 3.

**„Приложение към чл. 92, ал. 3**

**Механизъм за определяне на нетни разходи при предоставяне на обществената услуга за изплащане на пенсии на територията на цялата страна, чрез пощенските станции, подлежащи на компенсация, когато това води до несправедлива финансова тежест**

1. При изчисляване на приходите и разходите по предоставяне на обществената услуга на територията на цялата страна по изплащане на пенсии чрез пощенските станции се вземат предвид само разходите, имащи отношение към услугата - всички преки и подходящ дял от непреките разходи;

2. За отделяне на услугата от останалите услуги се води разделно аналитично счетоводство по елементи на разходите и по видове услуги, съгласно счетоводната система за разпределение на разходите;

3. За изчисляване на нетните разходи задълженото дружество разработва хипотетичен сценарий при работа без задължение за изплащане на пенсии.

4. Размерът на нетните разходи за задължението за изплащане на пенсии се изчислява по следната формула:

**НР = (П-Р)зип – (П-P)бзип,**

където:

* НР е размерът нетните разходи за съответната година;
* Пзип са приходите в лева при работа със задължение за изплащане на пенсии, изчислени въз основа на действащи потребителски цени;
* Рзип са разходите при работа със задължение за изплащане на пенсии в лева, изчислени въз основа на отчетени и разпределени разходи от счетоводната система за разпределение на разходите по видове услуги;
* Пбзип са приходите при работа без задължение за изплащане на пенсии в лева, изчислени въз основа на цени, определени в хипотетичния сценарий;
* Pбзип са разходите при работа без задължение за изплащане на пенсии в лева, изчислени въз основа на разходите, определени в хипотетичния сценарий.

5. В случаите, когато нетните разходи от извършване на обществената услуга на територията на цялата страна по изплащане на пенсии чрез пощенските станции са по-големи от нетните разходи без изпълнение на това задължение, то е налице несправедлива финансова тежест и същата подлежи на компенсиране.

6. Размерът на компенсацията се изчислява по следната формула:

**Кип = НРип + РПип + ИР,**

където:

* Кип е размера на компенсацията за съответната година;
  + - НРип е размера на нетните разходи за съответната година;
* РПип е размера на разумната печалба за съответната година;
* ИР е размера на одитираните инвестиционни разходи, пряко или косвено свързани с извършване на услугата за изплащане на пенсиите за съответната година.

7. Разумната печалба се определя в съответствие с изискванията на чл. 5, пар. 5 от Решение 2012/21/EC.“

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 5.** Компенсацията за извършване на обществената услуга по изплащане на пенсии чрез пощенските станции за 2016 г. не може да надвишава размера, определен в чл. 92, ал. 6.

**§ 6.** В срок до 15.09.2016 г. министърът на транспорта, информационните технологии и съобщенията предлага на министъра на финансите и на управителя на Националния осигурителен институт размера на компенсацията за извършване на обществената услуга по изплащане на пенсиите чрез пощенските станции, определен на база фактически изплатените суми до 01.07.2016 г., за включване в проекта на закона за бюджета на държавното обществено осигуряване за 2017 г.

**§ 7.** Компенсацията за извършване на обществената услуга по изплащане на пенсиите чрез пощенските станции за периода 01.07.2016 г. - 31.12.2016 г. е в размер на разликата от левовата равностойност на 15 милиона евро без ДДС и преведените от Националния осигурителен институт на дружеството средства до 01.07.2016 г. Сумата се изплаща от Националния осигурителен институт на дружеството ежемесечно до 7-мо число на месеца на равни вноски.

**§ 8.** Окончателният размер на компенсацията за 2016 г. се определя по реда и в сроковете по чл. 92.

**§ 9.** Постановлението влиза в сила от 1 юли 2016 г.

**МИНИСТЪР-ПРЕДСЕДАТЕЛ:**

**БОЙКО БОРИСОВ**

**ЗА ГЛАВЕН СЕКРЕТАР НА**

**МИНИСТЕРСКИЯ СЪВЕТ:**

**ВЕСЕЛИН ДАКОВ**

**ГЛАВЕН СЕКРЕТАР НА МТСП: ГЛАВЕН СЕКРЕТАР НА МТИТС:**

**ДИМИТЪР ХАДЖИЕВ ИВАН МАРКОВ**

**НАЧАЛНИК НА ОТДЕЛ ДИРЕКТОР НА ДИРЕКЦИЯ „ПРАВНА“:**

**„ПРАВНО ОБСЛУЖВАНЕ“: КРАСИМИРА СТОЯНОВА**

**МОМЧИЛ МАСЛАРОВ**